钦定古今图书集成/明伦汇编/官常典/第531卷 > 杨赛因不花
## 钦定古今图书集成/明伦汇编/官常典/第531卷 > 杨赛因不花

按《元史》本传：“赛因不花，初名汉英，字熙载，赛因不花
赐名也。其先太原人。唐季，南诏陷播州，有杨端者以
应募起，竟复播州，遂使领之。五代以来，世袭其职。五
传至昭，无子，以族子贵迁嗣。又八传至粲，粲生价，价
生文，文生邦宪，皆仕宋，为播州安抚使。至元十三年，
宋亡，世祖诏谕之，邦宪奉版籍内附，授龙虎卫上将”
军、绍庆珍州南平等处沿边宣慰使、播州安抚使。卒，
年四十三。赠推忠效顺功臣、平章政事，追封播国公，
谥惠敏。汉英，邦宪子也。生五岁而父卒。二十二年，母
田氏携至上京，见世祖于大安殿。帝呼至御榻前，熟
视其眸子，抚其顶者久之，乃谕宰臣曰：“杨氏母子孤
寡，万里来庭，朕甚悯之。”遂命袭父职，锡金虎符，因赐
名赛因不花。及陛辞，诏中书锡宴，赐金币、彩缯，赉其
从者有差。二十五年，再入觐，时年十二。帝见其应对
明敏，称善者三。复因宰臣奏安边事，帝益嘉之。是年，
改安抚司为宣抚司，授宣抚使，寻升侍卫亲军都指
挥使。成宗即位，赛因不花两入见，赠谥二代。大德五
年，宋隆济及折节等叛，诏湖广行省平章刘二拔、都
指挥使也先忽都鲁率兵偕赛因不花讨之。六年秋
九月，师出播境，连与贼遇，破之。前驻蹉泥，贼骑猝至，
赛因不花奋击先进，大军继之，贼遂溃。乘胜逐北，杀
获不可胜计，遂降阿苴，下笮笼，望尘送款者相继。七
年正月，进屯暮窝，贼众复合，又与战于墨特川，大破
之。折节惧，乞降，斩之，又擒斩隆济等，西南夷悉平。八
年，赛因不花复入见，进资德大夫。至大四年，加勋上
护军，诏许世袭。播南卢崩蛮内侵，诏赛因不花暨恩
州宣慰使田茂忠率兵讨之。以疾卒于军，年四十。赠
推诚秉义功臣、银青荣禄大夫、平章政事、柱国，追封
播国公，谥忠宣。子嘉贞嗣。